Kod babe i dida

 Volim provoditi vrijeme s bakom i djedom. Slušati priče o njihovu životu i zgodama iz djetinjstva moga tate. Ponekad se one ponavljaju, ali uvijek su zanimljive. Ispričaju ih na neki drugi način i doimaju se novim.

 Poput mojih vršnjaka ponekad se zanesem gledanjem u mobitel, dopisujem se, slušam glazbu, igram igrice… Djed me odmah opomene: „Ostavi se tehnologije, pričaj sa svojim didom i babom. U naše doba nije bilo tih uređaja, družili smo se, razgovarali, šalili, izmišljali igre, plesali folklor… Zar to nije lipše? Vi mladi samo buljite u ekrane i tipkate, živite u nekom svom svitu.“ „Dide, ne mogu zamisliti život bez interneta, društvenih mreža, igrica… Baba, voliš i ti surfati internetom!“ Baba se nasmije i spremno odgovori: „Moram i ja ići u korak s vrimenom. Ja sam suvremena žena. Nisam baš toliko stara. Moraš shvatiti da je onda bilo drugačije vrime. Naši roditelji obrađivali su polje i držali blago. Nije bilo zapuštenih zemljišta ka sada. Mi smo im često pomagali. Sve smo stizali, išli u školu, družili se… Vi živite u selu, a ka da ste u gradu. Ništa ne radite, jedina vam je obveza škola. Još se bunite da van je teško.“ „Kako ne radim ništa?“ pobunim se. „ Čuvam brata i sestru, igram se s njima. Učim i pišem domaće radove, odlična sam učenica.“

Spominjanje škole dobro mi je došlo, okrenula sam priču i pitala kakav je tata bio kao mali. „Tata je bija živahno dite, često je dolazija kući razbijenih kolina, rasparane robe, nije volija ići u školu. Tribala sam ga uvik opominjati da uči i piše zadaću“, kaže baba. A od mene traži da budem odlična učenica. Zanimljivo, zar ne? Dida je donio limenu kutiju i album. Otvorio ju je, a u njoj su bile stare crno-bijele fotografije njihovih roditelja i naše rodbine. Bilo mi je smiješno gledati kako su se oblačili i njihove staromodne frizure. Bile su tu i fotografije starih kamenih kuća, neasfaltiranih ulica. Selo je izgledalo sasvim drugačije. U albumu sam gledala fotografije svoga tate, strica i tetaka. Baba i dida su me nasmijavali svojim komentarima.

Zatim smo otišli do polja. Okopali su nekoliko gredica, ja sam pomagala brati povrće. Zezali smo se, pričali viceve. Uživala sam na svježem zraku i zaboravila na mobitel.

Možda su pravu kad kažu da je bolje provoditi vrijeme u zajedničkom druženju nego u virtualnom svijetu, ali vrijeme se promijenilo. Novo doba, nova pravila. Volim svoju baku i djeda. Oni čuvaju uspomene naše obitelji.

Rječnik

baba – baka

bija - bio

blago - stoka

did - djed

dite – dijete

dolazija – dolazio

ka - kao

lipše - ljepše

roba – odjeća

svitu - svijetu

tribala – trebala

vrime - vrijeme

vrimena – vremena

van - vam

volija – volio

a) naziv škole: Osnovna škola Galovac, Područni odjel Gorica

b) ime i prezime učenika – autora rada: Patricia Smokrović

c) razred: 6. razred

d) ime i prezime voditelja/mentora: Marijana Blaće

e) kategorija: literarni ostvaraj